กองทัพเรือ จัดพิธีบวงสรวงแม่ย่านางเรือพระราชพิธีสร้างขวัญกำลังใจก่อนอัญเชิญไปในการเสด็จพระราชดำเนินเลียบพระนคร โดยขบวนพยุหยาตราทางชลมารคอย่างสมพระเกียรติ
กองทัพเรือ จัดพิธีบวงสรวงแม่ย่านางเรือพระราชพิธีสร้างขวัญกำลังใจก่อนอัญเชิญไปในการเสด็จพระราชดำเนินเลียบพระนคร โดยขบวนพยุหยาตราทางชลมารคอย่างสมพระเกียรติพลเรือเอก ลือชัย รุดดิษฐ์ ผู้บัญชาการทหารเรือ เป็นประธานในพิธีบวงสรวงแม่ย่านางเรือพระราชพิธี ในการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช2562  ในเวลา 07.09 น. ณ อู่หมายเลข 1 อู่ทหารเรือธนบุรี กรมอู่ทหารเรือ พร้อมมอบพวงมาลัยให้กับผู้ควบคุมเรือพระที่นั่งและนายเรือพระที่นั่งทั้ง 4 ลำ รวมถึงเรือพระราชพิธีทั้ง 52 ลำ ก่อนที่จะมีการอัญเชิญไปในการเสด็จพระราชดำเนินเลียบพระนคร โดยขบวนพยุหยาตราทางชลมารคเพื่อความเป็นสิริมงคล สร้างขวัญและกำลังใจแก่กำลังพลประจำเรือ 2,200 นาย โดยมีผู้แทนหน่วยงานที่เกี่ยวข้องเข้าร่วมพิธีเป็นจำนวนมาก จากนั้นผู้บัญชาการทหารเรือ ร่วมถ่ายภาพกับกำลังพลประจำเรือและผู้แทนหน่วยงานที่เกี่ยวข้องรวมถึงคณะครู นักเรียน โรงเรียนสตรีวัดระฆัง ที่ได้นำพวงมาลัยสดมาประดับในบัลลังก์กัญญาและบุษบก เรือพระที่นั่ง 4 ลำอย่างงดงาม พลเรือโท จงกล มีสวัสดิ์ รองเสนาธิการทหารเรือ ประธานคณะกรรมการจัดเตรียมความพร้อมขบวนเรือพระราชพิธี กล่าวว่า กำลังพลทุกคนมีความพร้อมอย่างเต็มที่ พร้อมเชิญชวนประชาชนร่วมเฝ้าทูลละอองธุลีพระบาทชื่นชมพระบารมี เนื่องในพระราชพิธีบรมราชาภิเษกเบื้องปลายที่มีการเสด็จทั้งทางชลมารคและโดยขบวนราบ ซึ่งรัฐบาลได้จัดเตรียมสถานที่รองรับประชาชน รวมถึงการอำนวยความสะดวกในการเข้าพื้นที่ มีโรงครัวพระราชทานบริการ อาหารและน้ำดื่มสำหรับผู้เข้ามารับเสด็จทั้งนี้ภายหลังจากพิธีบวงสรวงแล้วเสร็จ กำลังพลประจำเรือจะเตรียมความพร้อมก่อนที่อัญเชิญเรือพระที่นั่งและเรือพระราชพิธีทั้ง 52 ลำไปเข้าประจำจุดเริ่มตั้งขบวนจากบริเวณท่าวาสุกรีทั้งฝั่งพระนครและฝั่งธนบุรี เทียบท่ารอร่วมขบวนเสด็จพระราชดำเนินในเวลา 15.30 น.